b'\n_START_ARTICLE_\nHumphry Marshall\n_START_SECTION_\nBiografi\n_START_PARAGRAPH_\nHumphry Marshall blev f\xc3\xb8dt i landsbyen Marshalltown i Chester County, Pennsylvania. Han var f\xc3\xa6tter til botanikerne John Bartram og William Bartram. Som mange andre tidlige amerikanske botanikere var han kv\xc3\xa6ker. _NEWLINE_Marshall fik en grundl\xc3\xa6ggende engelsk uddannelse, blev sat i l\xc3\xa6re som stenhugger og levede i nogle \xc3\xa5r af dette erhverv. Snart efter sit \xc3\xa6gteskab i 1748 med Sarah Pennock overtog han ansvaret for faderens g\xc3\xa5rd, og omtrent p\xc3\xa5 samme tid begyndte han at interessere sig for astronomi og naturhistorie, hvad der fik ham til at bygge et lille observatorium i et hj\xc3\xb8rne af ejendommen. Han specialiserede sig tidligt i hjemmeh\xc3\xb8rende planter, da John Bartram f\xc3\xb8rst havde f\xc3\xa5et v\xc3\xa6kket hans interesse for botanik. I 1767 overtog han ejerskabet af familiens jord, og i 1773 opbyggede han en botanisk have i Marshallton med b\xc3\xa5de ihjemmeh\xc3\xb8rende og eksotiske planter. Det blev den anden i USA, da John Bartram havde skabt den f\xc3\xb8rste._NEWLINE_I 1785 offentliggjorde Marshall "Arboretum Americanum: the American Grove, an Alphabetical Catalogue of Forest Trees and Shrubs, Natives of the American United States". I mange \xc3\xa5r var han kasserer for Chester County og bestyrelsesmedlem i det lokale l\xc3\xa5nekontor. I 1786 blev han indvalgt som medlem af American Philosophical Society, og han var medlem af andre, videnskabelige selskaber._NEWLINE_Marshalls f\xc3\xb8rste kone d\xc3\xb8de i 1786, og han giftede sig i 1788 med Margaret Minshall. Han fik ikke b\xc3\xb8rn med nogen af sine koner. I sine senere \xc3\xa5r blev han delvist blind p\xc3\xa5 grund af gr\xc3\xa5 st\xc3\xa6r.\n_START_SECTION_\nEfterm\xc3\xa6le\n_START_PARAGRAPH_\nHumphry Marshall er blevet kaldt "Amerikansk dendrologis fader"._NEWLINE_En plantesl\xc3\xa6gt, Marshallia, blev navngivet til \xc3\xa6re for Humphry Marshall og hans nev\xc3\xb8, Moses Marshall, der ogs\xc3\xa5 var botaniker._NEWLINE_Marshall Square Park i West Chester, Pennsylvania, ligger 6 km \xc3\xb8st for Marshallton, hvor H.M. blev f\xc3\xb8dt. I 1848 fik pladsen i West Chester navnet \xe2\x80\x9dMarshall Square\xe2\x80\x9d til hans \xc3\xa6re. Den 27. Juni 2007 blev udr\xc3\xa5bt til Humphry Marshall Day af byens borgmester, Dick Yoder \xe2\x80\x94 og en l\xc3\xa6nge \xc3\xb8nsket plade med parkens navn blev afsl\xc3\xb8ret.'